وازاك التعـــب
أبقه ويا لحزن هذا مصيرك صار
من أيدك أجه كل حزنك ودمعك
سمه روحي فتحتها وصرت بيها أتجول
نشفت العمر بس لا يشح نبعك
وازاك التعب وتريد مني العون
ظل أبچي بمراره ومحد يسمعك
لا تحسب أساوم روحي وأرجع ليك
لحد الآن ثابت بالگلب صدعك
داريتك مثل ماسه بوسط گلبي
ومثل أسمي صرت يا قوه التشلعك
قلعه بنيتلك بالروح مو بس حب
وخليت المشاعر بالوفه ترضعك
حسبتك أنته كل عمري المضه والجاي
وكبر بدموع عيني وردك وزرعك
سنين الاربعه مرن بهمسة ليل
وأجيت بكل برود تگلي دا ودعك
يبو حچي الچذب والخنجر المسموم
سد بابه الگلب ما ممكن يرجعك